มูดีส์ปรับเพิ่มแนวโน้มภาคธนาคารสเปนเป็นบวก หลังเศรษฐกิจฟื้นตัวดีขึ้น
มูดีส์ปรับเพิ่มแนวโน้มภาคธนาคารสเปนเป็นบวก หลังเศรษฐกิจฟื้นตัวดีขึ้น
19 มิ.ย. 2558

นายอัลเบอโต พอสติโก้ นักวิเคราะห์และรองประธานมูดีส์ เปิดเผยว่า มูดีส์ สถาบันจัดอันดับความน่าเชื่อถือระหว่างประเทศ ปรับเพิ่มแนวโน้มของภาคธนาคารสเปน เป็นเชิงบวก จากเดิมเชิงลบ หลังจากที่มูดีส์ได้ทำการทบทวนอันดับความน่าเชื่อถือของธนาคารพาณิชย์ 20 แห่ง โดยเริ่มดำเนินทบทวนตั้งแต่วันที่ 17 มีนาคมที่ผ่านมา
ภาคธนาคารของสเปนมีแนวโน้มเป็นลบมานานถึง 7 ปี และการปรับเพิ่มแนวโน้มในครั้งนี้เป็นผลมาจากเศรษฐกิจที่ฟื้นตัวดีขึ้นของสเปน ซึ่งช่วยสร้างความแข็งแกร่งให้กับสถาบันการเงินของสเปนที่มีระบบเศรษฐกิจใหญ่เป็นอันดับห้าของสหภาพยุโรป
เศรษฐกิจสเปนจะปรับตัวดีกว่าในปีนี้และปีถัดไป ในระดับที่มากกว่าประเทศอื่นๆในยุโรป โดยคาดว่าจะขยายตัว 2.6% และ 2.2% ตามลำดับ
อย่างไรก็ตาม นายพอสติโก้มองว่าสเปนจะเผชิญกับความท้าทายบางด้าน เช่น อัตราว่างงาน ปริมาณหนี้สาธารณะและหนี้เอกชนที่ยังคงอยู่ในระดับที่สูงมาก สำหรับอันดับความน่าเชื่อถือของสเปนอยู่ที่ Baa2 โดยมีแนวโน้มเป็นบวก
ทั้งนี้ เศรษฐกิจสเปนฟื้นตัวขึ้นจากภาวะถดถอยเป็นครั้งแรกในรอบหลายปีเมื่อไตรมาสสามของปี 2556 ปัจจุบัน ขณะที่รัฐบาลคาดการณ์ว่า อัตราการเติบโตทางเศรษฐกิจในปี 2558 จะอยู่ที่ 3%
 
        